กัลฟ์ ดีเวลลอปเมนท์

**บริษัท กัลฟ์ ดีเวลลอปเมนท์ จำกัด (มหาชน)** (; ชื่อย่อ: GULF) เป็นบริษัทมหาชนจำกัดรูปแบบบริษัทผู้ถือหุ้น โดยประกอบธุรกิจหลัก 3 กลุ่ม คือ ธุรกิจพลังงาน ธุรกิจโครงสร้างพื้นฐานและสาธารณูปโภค และธุรกิจดิจิทัล

กัลฟ์จัดตั้งขึ้นในชื่อ **บริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน)** เมื่อวันที่ 19 สิงหาคม พ.ศ. 2554 โดยต่อยอดการประกอบธุรกิจมาจาก **บริษัท กัลฟ์อิเล็คตริก จำกัด** (ปัจจุบันคือ บริษัท เจเนอเรติ้ง อิเล็คตริก จำกัด (มหาชน)) และ **บริษัท กัลฟ์ โฮลดิ้ง จำกัด** (ปัจจุบันคือ บริษัท แลนด์ แอนด์ พร็อพเพอร์ตี้ ดีเวลลอปเม้นท์ จำกัด) และเข้าจดทะเบียนในตลาดหลักทรัพย์แห่งประเทศไทยเมื่อปี พ.ศ. 2560 จากนั้นในปี พ.ศ. 2564 ได้เข้าลงทุนในบริษัท อินทัช โฮลดิ้งส์ จำกัด (มหาชน) (INTUCH) ก่อนควบรวมกิจการเป็นกัลฟ์ ดีเวลลอปเมนท์ เมื่อวันที่ 1 เมษายน พ.ศ. 2568

ปัจจุบันกัลฟ์มีบริษัทย่อยที่ประกอบธุรกิจหลักด้านพลังงานอย่างมีนัยสำคัญจำนวน 2 บริษัท ได้แก่ บริษัท กัลฟ์ เอสอาร์ซี จำกัด (GSRC) และบริษัท กัลฟ์ พีดี จำกัด (GPD) นอกจากนี้ยังมีบริษัทย่อยอื่น ๆ อีกหลายแห่ง โดยหากรวมโรงงานจากทุกบริษัทย่อยแล้ว มีโรงไฟฟ้า 28 โครงการ และมีกำลังการผลิตไฟฟ้าติดตั้งที่เปิดดำเนินการแล้วรวม 13,491 เมกะวัตต์ นับเป็นผู้ผลิตพลังงานไฟฟ้ารายใหญ่อันดับ 3 ของประเทศ

กัลฟ์เคยสนับสนุนสโมสรฟุตบอลมากกว่า 6 ทีม เช่น อยุธยา เอฟซี, ปลวกแดง, ระยอง พังงา จามจุรียูไนเต็ด และทีมฟุตบอลกัลฟ์สระบุรี รวมไปถึงได้ซื้อสิทธิ์การถ่ายทอดสดฟุตบอลโลก 2018 ที่รัสเซีย มาออกอากาศในประเทศไทย จำนวน 200 ล้านบาท

## ประวัติ

### กัลฟ์อิเล็คตริก และกัลฟ์ โฮลดิ้ง
กัลฟ์ เอ็นเนอร์จี ดีเวลลอปเมนท์ มีจุดเริ่มต้นมาตั้งแต่ปี พ.ศ. 2533 ที่รัฐบาลในขณะนั้นมีนโยบายปฏิรูปอุตสาหกรรมพลังงาน โดยเปลี่ยนแปลงจากเดิมที่การไฟฟ้าฝ่ายผลิตแห่งประเทศไทย (กฟผ.) จะก่อสร้างโรงไฟฟ้าและจำหน่ายไฟฟ้าเองทั้งหมด มาเป็นการเปิดให้เอกชนเข้าร่วมประมูลก่อสร้างโรงไฟฟ้าให้ กฟผ. รับซื้อไฟฟ้าทั้งจากผู้ผลิตไฟฟ้าอิสระรายใหญ่ (Independent Power Producer - IPP) และผู้ผลิตไฟฟ้าขนาดเล็ก (Small Power Producer - SPP) เพื่อให้ประชาชนมีไฟฟ้าใช้อย่างเพียงพอโดยที่ภาครัฐมีต้นทุนไม่มากนัก

สารัชถ์ รัตนาวะดี จึงก่อตั้ง **บริษัท กัลฟ์ อิเล็คตริก จำกัด** (; ปัจจุบันคือ บริษัท เจเนอเรติ้ง อิเล็คตริก จำกัด (มหาชน)) ขึ้นเมื่อวันที่ 22 กันยายน พ.ศ. 2537 โดยเป็นการร่วมทุนระหว่างบริษัท ผลิตไฟฟ้า จำกัด (มหาชน), บริษัท อิเล็คทริค พาวเวอร์ ดีเวลล็อปเมนท์ จำกัด จากประเทศญี่ปุ่น และ บริษัท มิตรพาวเวอร์ (ไทยแลนด์) จำกัด ในสัดส่วน 50:49:1 เพื่อเข้าประมูลก่อสร้างโรงไฟฟ้า โดยชนะการประมูล IPP 2 โครงการในจังหวัดประจวบคีรีขันธ์ คือ โรงไฟฟ้าถ่านหินบ้านกรูด อำเภอบางสะพาน มีกำลังการผลิตติดตั้ง 1,400 เมกะวัตต์ และโรงไฟฟ้าถ่านหินบ่อนอก อำเภอเมืองประจวบคีรีขันธ์ มีกำลังการผลิตติดตั้ง 700 เมกะวัตต์ ตามลำดับ รวมกำลังการผลิตติดตั้ง 2,100 เมกะวัตต์ อย่างไรก็ตาม ทั้ง 2 โครงการถูกประชาชนคัดค้านอย่างหนัก กัลฟ์ อิเล็คตริก จึงย้ายไปสร้างโรงไฟฟ้าที่อำเภอแก่งคอย จังหวัดสระบุรี ในชื่อ โรงไฟฟ้าแก่งคอย 2 มีกำลังการผลิต 1,468 เมกะวัตต์ และปรับมาใช้แก๊สธรรมชาติเป็นเชื้อเพลิงแทนถ่านหินที่สร้างมลพิษสูง สอดคล้องกับแผนของ ปตท. ในการหาโรงไฟฟ้าที่รองรับแก๊สธรรมชาติที่นำเข้าจากประเทศพม่า

ต่อมาสารัชถ์ได้ก่อตั้ง **บริษัท กัลฟ์ โฮลดิ้ง จำกัด** (; ปัจจุบันคือ บริษัท แลนด์ แอนด์ พร็อพเพอร์ตี้ ดีเวลลอปเม้นท์ จำกัด) ขึ้นเมื่อวันที่ 4 พฤษภาคม พ.ศ. 2550 และร่วมทุนกับบริษัท เจพาวเวอร์ โฮลดิ้ง (ประเทศไทย) จำกัด ในเครืออิเล็คทริค พาวเวอร์ ดีเวลล็อปเมนท์ ก่อตั้งบริษัท กัลฟ์ เจพี จำกัด () ขึ้นเมื่อวันที่ 12 กรกฎาคม ปีเดียวกัน เพื่อเข้าร่วมการประมูลก่อสร้างโรงไฟฟ้าขนาดใหญ่รอบที่ 2 โดยครั้งนี้ กัลฟ์ เจพี ชนะการประมูลอีก 2 โครงการ คือ โรงไฟฟ้าหนองแซง อำเภอหนองแซง จังหวัดสระบุรี และโรงไฟฟ้าเสม็ดใต้ อำเภอบางคล้า จังหวัดฉะเชิงเทรา ซึ่งมีกำลังการผลิตติดตั้งโครงการละ 1,600 เมกะวัตต์ รวม 3,200 เมกะวัตต์

### กัลฟ์ เอ็นเนอร์จี ดีเวลลอปเมนท์
ต่อมาสารัชถ์ได้ก่อตั้ง **บริษัท กัลฟ์ เอ็นเนอร์จี ดีเวลลอปเมนท์ จำกัด** () เมื่อวันที่ 19 สิงหาคม พ.ศ. 2554 และรับโอนหุ้นสามัญของกัลฟ์ เจพี จากกัลฟ์ โฮลดิ้ง ต่อมาได้ร่วมทุนกับกลุ่มมิตซุย แอนด์ โค จากประเทศญี่ปุ่นเช่นกัน จัดตั้งบริษัทร่วมทุน 2 แห่ง สำหรับดำเนินโครงการโรงไฟฟ้าแก๊สธรรมชาติ ได้แก่ บริษัท กัลฟ์ เอ็มพี จำกัด () สำหรับดำเนินโครงกาารโรงไฟฟ้าขนาดใหญ่ ซึ่งชนะการประมูล 2 แห่ง และบริษัท อินดิเพนเดนท์ เพาเวอร์ ดีเวลลอปเมนท์ จำกัด (; IPD) สำหรับดำเนินโครงกาารโรงไฟฟ้าขนาดเล็ก ซึ่งชนะการประมูลอีก 12 แห่ง

#### ขยายธุรกิจและจดทะเบียนในตลาดหลักทรัพย์
ต่อมาเมื่อวันที่ 25 พฤษภาคม พ.ศ. 2560 กัลฟ์ เอ็นเนอร์จี ดีเวลลอปเมนท์ แปรสภาพเป็นบริษัทมหาชนจำกัดในชื่อ **บริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน)** () เพื่อดำเนินกระบวนการระดมทุนสาธารณะในรูปแบบการเสนอขายหุ้นครั้งแรกให้แก่สาธารณชน และเข้าจดทะเบียนซื้อขายหลักทรัพย์ในตลาดหลักทรัพย์แห่งประเทศไทย ในกลุ่มอุตสาหกรรมทรัพยากร หมวดธุรกิจพลังงานและสาธารณูปโภค ในชื่อย่อหลักทรัพย์ **GULF** โดยเสนอขายหุ้นเพิ่มทุนจำนวนทั้งหมด 533,300,000 หุ้น คิดเป็นสัดส่วน 25% ในราคาเสนอขายสุดท้ายที่หุ้นละ 45 บาท รวมมูลค่าเสนอขายทั้งหมด 23,998,500,000 บาท และเริ่มการซื้อขายเมื่อวันที่ 6 ธันวาคม พ.ศ. 2560

ต่อมาเมื่อปี พ.ศ. 2562 กัลฟ์ขยายสู่ธุรกิจโครงสร้างพื้นฐานและสาธารณูปโภคทั่วประเทศ ได้แก่ โครงการพัฒนาท่าเรืออุตสาหกรรมมาบตาพุด เฟส 3, การพัฒนาท่าเรือแหลมฉบัง เฟส 3 (ท่าเทียบเรือ F), โครงการทางหลวงพิเศษหมายเลข 6 สายบางปะอิน-นครราชสีมา (M6), โครงการทางหลวงพิเศษหมายเลข 81 สายบางใหญ่-กาญจนบุรี (M81) รวมถึงมีโครงการร่วมทุนเพื่อลงทุนและดำเนินงานระบบจำหน่ายไฟฟ้าและระบบทำความเย็นสำหรับโครงการ วัน แบงค็อก

#### เข้าซื้อ[[อินทัช โฮลดิ้งส์]]
ตั้งแต่วันที่ 22 มิถุนายน พ.ศ. 2563 กัลฟ์เข้าซื้อหุ้นสามัญของบริษัท อินทัช โฮลดิ้งส์ จำกัด (มหาชน) (INTUCH) และขึ้นเป็นผู้ถือหุ้นใหญ่ โดยในขณะนั้นอยู่ในอันดับที่ 4 ในสัดส่วน 4.59% เพื่อบริหารเงินสดและกระจายความเสี่ยง ต่อมาคณะกรรมการของกัลฟ์มีมติให้เพิ่มสัดส่วนการลงทุนในอินทัชอีก 6 ครั้งเป็นไม่เกิน 19% โดยครั้งหลังสุดเมื่อวันที่ 16 เมษายน พ.ศ. 2564 กัลฟ์ถือหุ้นในอินทัชในสัดส่วน 18.93% จนกระทั่งสองวันถัดมา (18 เมษายน) คณะกรรมการของกัลฟ์ได้อนุมัติให้บริษัทลงทุนในหุ้นสามัญทั้งหมดของอินทัชจำนวน 2,599,631,112 หุ้น คิดเป็น 81.07% ด้วยการทำคำเสนอซื้อหลักทรัพย์โดยสมัครใจแบบมีเงื่อนไขก่อนทำคำเสนอซื้อ โดยมีวัตถุประสงค์เพื่อนำเทคโนโลยีสารสนเทศและโทรคมนาคมสมัยใหม่ เช่น 5 จี มาใช้ประโยชน์ในการพัฒนาระบบพลังงานอัจฉริยะของกัลฟ์ ทั้งนี้ กัลฟ์ยังทำคำเสนอซื้อหลักทรัพย์ทั้งหมดของบริษัท แอดวานซ์ อินโฟร์ เซอร์วิส จำกัด (มหาชน) (AIS หรือ ADVANC) ตามหลักเกณฑ์ Chain Principle อีกด้วย

ดังนั้น กัลฟ์จึงยื่นคำเสนอซื้อหลักทรัพย์ทั้ง 2 บริษัทข้างต้นเมื่อวันที่ 28 มิถุนายน โดยรับซื้อหุ้นอินทัชที่ราคาเสนอซื้อหุ้นละ 65 บาท ในช่วงวันที่ 29 มิถุนายน – 4 สิงหาคม และรับซื้อหุ้น ADVANC ที่ราคาเสนอซื้อหุ้นละ 120.93 บาท ในช่วงวันที่ 29 มิถุนายน – 13 สิงหาคม และหลังจากเสร็จสิ้นการรับซื้อหลักทรัพย์แล้ว มีผู้ที่ขายหุ้นอินทัชให้กัลฟ์เพิ่มอีกจำนวน 747,874,638 หุ้น คิดเป็น 23.32% ทำให้กัลฟ์ถือหุ้นอินทัชจำนวน 1,354,752,952 หุ้น คิดเป็นสัดส่วน 42.25% และขึ้นมาเป็นผู้ถือหุ้นใหญ่ที่สุดไปโดยปริยาย ส่วน ADVANC มีผู้ที่ขายหุ้นให้กัลฟ์เพียงเล็กน้อยอย่างไม่มีนัยยะสำคัญ เนื่องจากสิงเทล บริษัทย่อยของเทมาเส็กโฮลดิงส์ จากประเทศสิงคโปร์ มิได้ตอบรับการขายหุ้นให้กัลฟ์ด้วย

หลังจากนั้นเมื่อวันที่ 1 ตุลาคม อินทัชได้แต่งตั้งคณะกรรมการชุดใหม่จำนวน 8 คน แทนกรรมการที่ลาออกจำนวน 7 คน ในจำนวนนี้มีกรรมการตัวแทนของกัลฟ์จำนวน 4 คน ปลายปีเดียวกัน กัลฟ์ได้จัดตั้งบริษัท กัลฟ์ อินโนวา จำกัด และให้บริษัทดังกล่าวร่วมลงทุนแพลตฟอร์มซื้อขายสินทรัพย์ดิจิทัล ไบแนนซ์ (Binance) ด้วยการจัดตั้งบริษัท กัลฟ์ ไบแนนซ์ จำกัด (Gulf Binance) เพื่อร่วมลงทุนในศูนย์ซื้อขายสินทรัพย์ดิจิทัลเมื่อเดือนเมษายน พ.ศ. 2565

### กัลฟ์ ดีเวลลอปเมนท์
ต่อมาเมื่อวันที่ 16 กรกฎาคม พ.ศ. 2567 คณะกรรมการของกัลฟ์และอินทัชประกาศควบรวมกิจการทั้งสองบริษัท โดยอนุมัติให้เข้าทำสัญญาการควบบริษัทของทั้ง 2 บริษัท พร้อมทั้งบรรจุวาระข้างต้นให้ที่ประชุมวิสามัญผู้ถือหุ้นของแต่ละบริษัทพิจารณา และเมื่อวันที่ 3 ตุลาคม ที่ประชุมผู้ถือหุ้นทั้ง 2 บริษัทมีมติอนุมัติการควบรวมกิจการดังกล่าว โดยผู้ถือหุ้นของกัลฟ์ยังอนุมัติแผนการทำคำเสนอซื้อหลักทรัพย์ทั้งหมดในบริษัทย่อยของอินทัชทั้ง 2 บริษัท คือ แอดวานซ์ อินโฟร์ เซอร์วิส (ADVANC) ทำคำเสนอซื้อโดยกัลฟ์, อินทัช, สิงเทล และสารัชถ์ และ บริษัท ไทยคม จำกัด (มหาชน) (THCOM) ทำคำเสนอซื้อโดยกัลฟ์, บริษัท กัลฟ์ เอดจ์ จำกัด (บริษัทย่อยของกัลฟ์), อินทัช และสารัชถ์ ด้วยการทำคำเสนอซื้อหลักทรัพย์โดยสมัครใจแบบมีเงื่อนไขก่อนทำคำเสนอซื้อ ตามหลักเกณฑ์ Chain Principle อีกด้วย หลังจากนั้นเมื่อวันที่ 9 ตุลาคม สารัชถ์ได้แสดงความประสงค์ที่จะรับซื้อหุ้นทั้ง 2 บริษัทจากผู้ถือหุ้นที่คัดค้านที่ราคาหลังปิดการซื้อขายหลักทรัพย์เมื่อวันที่ 2 ตุลาคม โดยรับซื้อหุ้นกัลฟ์ที่ราคาหุ้นละ 56.50 บาท และรับซื้อหุ้นอินทัชที่ราคาหุ้นละ 91.00 บาท ในช่วงวันที่ 17–30 ตุลาคม อย่างไรก็ตามไม่มีผู้ถือหุ้นฝ่ายคัดค้านที่ขายหุ้นให้สารัชถ์

จากนั้น ผู้ทำคำเสนอซื้อได้ยื่นคำเสนอซื้อหลักทรัพย์แอดวานซ์และไทยคมเมื่อวันที่ 24 ธันวาคม พ.ศ. 2567 โดยรับซื้อหุ้นแอดวานซ์ที่ราคาเสนอซื้อหุ้นละ 211.43 บาท ในช่วงวันที่ 25 ธันวาคม พ.ศ. 2567 – 31 มกราคม พ.ศ. 2568 และรับซื้อหุ้นไทยคมที่ราคาเสนอซื้อหุ้นละ 11 บาท/หุ้น ในช่วงวันที่ 25 ธันวาคม พ.ศ. 2567 – 6 กุมภาพันธ์ พ.ศ. 2568 และหลังจากเสร็จสิ้นการรับซื้อหลักทรัพย์แล้ว มีผู้ถือหุ้นจากทั้ง 2 บริษัทขายหุ้นให้ผู้ทำคำเสนอซื้อเพียงเล็กน้อยอย่างไม่มีนัยยะสำคัญ มีเพียงผู้ที่ขายหุ้นแอดวานซ์ให้สิงเทลจำนวน 140,944 หุ้น และผู้ที่ขายหุ้นไทยคมให้กัลฟ์ เอดจ์ อีกจำนวน 1,060,200 หุ้น

จากนั้นเมื่อวันที่ 10 กุมภาพันธ์ พ.ศ. 2568 คณะกรรมการของกัลฟ์และอินทัชได้เรียกประชุมผู้ถือหุ้นร่วม และบรรจุวาระการอนุมัติชื่อบริษัทใหม่อย่างเป็นทางการ โดยใช้ชื่อว่า **บริษัท กัลฟ์ ดีเวลลอปเมนท์ จำกัด (มหาชน)** () จนกระทั่งวันที่ 21 มีนาคม ทั้งกัลฟ์และอินทัชก็ได้ขึ้นเครื่องหมาย SP หยุดการซื้อขายหลักทรัพย์ในตลาดหลักทรัพย์แห่งประเทศไทยเป็นการชั่วคราว เพื่อเตรียมการจัดสรรหุ้นสามัญของบริษัทใหม่ ในระหว่างนี้ กัลฟ์ได้เปลี่ยนแปลงชื่อย่อหลักทรัพย์เป็น GULFI เพื่อเข้าสู่กระบวนการแลกหุ้น GULFI เป็น GULF ในสัดส่วน 1:1.02974 จากนั้นเมื่อวันที่ 25 มีนาคม ที่ประชุมผู้ถือหุ้นร่วมของกัลฟ์และอินทัชได้อนุมัติชื่อบริษัทใหม่ดังกล่าว พร้อมทั้งแต่งตั้งคณะกรรมการและผู้บริหารของบริษัทใหม่ทั้งหมด กระบวนการควบรวมบริษัทเสร็จสมบูรณ์เมื่อวันที่ 1 เมษายน โดยคณะกรรมการของกัลฟ์ ดีเวลลอปเมนท์ ได้จดทะเบียนควบรวมบริษัทระหว่างกัลฟ์ เอ็นเนอร์จี ดีเวลลอปเมนท์ กับอินทัช โฮลดิ้งส์ แก่กรมพัฒนาธุรกิจการค้า กระทรวงพาณิชย์ เป็นที่เรียบร้อย ส่งผลให้กัลฟ์ เอ็นเนอร์จี ดีเวลลอปเมนท์ สิ้นสภาพการเป็นนิติบุคคลพร้อมกับอินทัช โฮลดิ้งส์ ตลาดหลักทรัพย์แห่งประเทศไทยจึงเพิกถอนหลักทรัพย์ GULFI และ INTUCH ออก และนำหุ้น GULF (ใหม่) เข้าเป็นหลักทรัพย์จดทะเบียนแทนในวันเดียวกัน และเริ่มซื้อขายเมื่อวันที่ 3 เมษายน

## ผู้ถือหุ้นรายใหญ่
* ข้อมูล ณ วันที่ 17 เมษายน พ.ศ. 2568

## ธุรกิจ
จากข้อมูลการถือหุ้นในรายงานหลังการควบรวม โครงสร้างธุรกิจของกัลฟ์ ดีเวลลอปเมนท์ แบ่งออกเป็น 3 ธุรกิจหลัก คือ

* ธุรกิจพลังงาน ซึ่งประกอบด้วย
** การผลิตไฟฟ้าจากแก๊สธรรมชาติ มีบริษัท กัลฟ์ เอสอาร์ซี จำกัด (GSRC) และบริษัท กัลฟ์ พีดี จำกัด (GPD) เป็นบริษัทแกน
** การให้บริการที่เกี่ยวข้อง
** ธุรกิจพลังงานทดแทน
** ธุรกิจแก๊ส
* ธุรกิจโครงสร้างพื้นฐานและสาธารณูปโภค
**ธุรกิจบริหารและซ่อมบำรุงทางหลวงพิเศษระหว่างเมือง (มอเตอร์เวย์) สายบางปะอิน–นครราชสีมา (M6) และสายบางใหญ่–กาญจนบุรี (M81) (ผ่านบริษัท บีจีเอสอาร์ 6 จำกัด (BGSR6) และ บริษัท บีจีเอสอาร์ 81 จำกัด (BGSR81)) 

* ธุรกิจดิจิทัล ซึ่งประกอบด้วย
** ธุรกิจโทรคมนาคม ผ่านบริษัท แอดวานซ์ อินโฟร์ เซอร์วิส จำกัด (มหาชน)
** ธุรกิจดาวเทียม ผ่านบริษัท ไทยคม จำกัด (มหาชน)
** ศูนย์ซื้อขายสินทรัพย์ดิจิทัล
** ศูนย์ข้อมูล และบริการระบบคลาวด์

## ดูเพิ่ม

* สารัชถ์ รัตนาวะดี
* อินทัช โฮลดิ้งส์
* แอดวานซ์ อินโฟร์ เซอร์วิส
* ไทยคม (บริษัท)

## อ้างอิง

## แหล่งข้อมูลอื่น

* 
* 
* 
* 
* 

หมวดหมู่:บริษัทผู้ถือหุ้นของไทย
หมวดหมู่:บริษัทไทยที่ก่อตั้งในปี พ.ศ. 2554
หมวดหมู่:บริษัทพลังงาน
หมวดหมู่:การควบรวมและเข้าซื้อกิจการในปี พ.ศ. 2564
หมวดหมู่:การควบรวมและเข้าซื้อกิจการในปี พ.ศ. 2568